**Ministru kabineta noteikumu projekta “Grozījumi Ministru kabineta 2018.gada 27.novembra noteikumos Nr.719 „Kārtība, kādā nosaka alkohola koncentrāciju asinīs un izelpotajā gaisā un konstatē narkotisko vai citu apreibinošo vielu ietekmi” sākotnējā ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts “Grozījumi Ministru kabineta 2018.gada 27.novembra noteikumos Nr.719 „Kārtība, kādā nosaka alkohola koncentrāciju asinīs un izelpotajā gaisā un konstatē narkotisko vai citu apreibinošo vielu ietekmi”” (turpmāk – projekts) ir izstrādāts, lai izslēgtu nepieciešamību ik reiz, kad transportlīdzekļa vadītājs nepiekrīt pārbaudes alkohola koncentrācijas noteikšanai izelpotajā gaisā, izmantojot Valsts policijas darbinieku un robežsargu (uz valsts robežas) rīcībā esošo portatīvo mēraparātu, veikšanai vai tās rezultātiem, obligāti nogādāt viņu ārstniecības iestādē medicīniskās pārbaudes veikšanai. Projekta regulējums stāsies spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts, pamatojoties uz Ceļu satiksmes likuma 43.5panta pirmo un otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Ceļu satiksmes likuma 43.5panta pirmajā daļā noteiktajam, lai konstatētu alkohola reibumu, Valsts policijas darbinieki un robežsargi (uz valsts robežas) ir tiesīgi pārbaudīt transportlīdzekļa vadītāja izelpoto gaisu ar šim nolūkam paredzētu mēraparātu, kas atbilst Ministru kabineta noteiktajām prasībām, vai nogādāt transportlīdzekļa vadītāju medicīnas iestādē šādas pārbaudes veikšanai, ja ir pamatotas aizdomas, ka viņš ir alkohola reibumā, bet izelpotā gaisa pārbaudi nav iespējams veikt vai transportlīdzekļa vadītājs nepiekrīt tās rezultātiem. Tātad likumdevējs, paredzot Valsts policijas darbiniekiem un robežsargiem (uz valsts robežas) šādas tiesības, ir piešķīris tiem rīcības brīvību attiecībā uz nepieciešamā pārbaudes veida izvēli, proti, veikt alkohola koncentrācijas pārbaudi transportlīdzekļa vadītāja izelpotajā gaisā ar amatpersonas rīcībā esošo portatīvo mēraparātu vai arī nogādāt transportlīdzekļa vadītāju ārstniecības iestādē medicīniskās pārbaudes veikšanai, tas ir, alkohola koncentrācijas pārbaudes veikšanai transportlīdzekļa vadītāja asinīs vai izelpotajā gaisā. Vienlaikus Ceļu satiksmes likuma 43.5panta pirmā daļa nosaka, ka kārtību, kādā nosakāma alkohola koncentrācija asinīs un izelpotajā gaisā, nosaka Ministru kabinets.  Taču uz minētā deleģējuma pamata izdotajos Ministru kabineta 2018.gada 27.novembra noteikumos Nr.719 „Kārtība, kādā nosaka alkohola koncentrāciju asinīs un izelpotajā gaisā un konstatē narkotisko vai citu apreibinošo vielu ietekmi” (turpmāk – Noteikumi Nr.719) ir noteikta ne vien kārtību, kādā nosakāma alkohola koncentrācija asinīs un izelpotajā gaisā, bet arī konkrēti gadījumi, kad transportlīdzekļa vadītājs ir nogādājams ārstniecības iestādē medicīniskās pārbaudes veikšanai. Proti, atbilstoši Noteikumu Nr.719 4.punktam, ja transportlīdzekļa vadītājam pārbaudi alkohola koncentrācijas noteikšanai izelpotajā gaisā nav iespējams veikt vai ja transportlīdzekļa vadītājs nepiekrīt pārbaudes veikšanai vai tās rezultātiem, transportlīdzekļa vadītāju pēc iespējas ātrāk ir jānogādā tuvākajā Noteikumu Nr.719 [1.](https://likumi.lv/ta/id/303332#piel1)pielikumā minētajā ārstniecības iestādē, kas nodrošina medicīniskās pārbaudes veikšanu. Savukārt Noteikumu Nr.719 5.punkts paredz, ka, gadījumā kad ceļu satiksmes negadījuma vietā transportlīdzekļa vadītājam ir sniegta medicīniskā palīdzība, viņu Noteikumu Nr.719 [1.](https://likumi.lv/ta/id/303332#piel1)pielikumā minētajā ārstniecības iestādē medicīniskās pārbaudes veikšanai nogādā, neveicot alkohola koncentrācijas noteikšanu izelpotajā gaisā. Tātad faktiski Noteikumi Nr.719 nosaka ne vien kārtību, kādā īstenojamas Ceļu satiksmes likuma 43.5panta pirmajā daļā amatpersonām noteiktās tiesības, bet nosaka arī konkrētus gadījumus, kad transportlīdzekļa vadītājam veicama tieši medicīniskā pārbaude. Pēc būtības Ministru kabinets, izdodot šādu obligāti piemērojamu tiesisko regulējumu, faktiski ir ierobežojis amatpersonām Ceļu satiksmes likuma 43.5panta pirmajā daļā piešķirto rīcības brīvību.  Te gan jāatzīst, ka līdz šim Valsts policijas darbinieku un robežsargu (uz valsts robežas) rīcības brīvību ietekmēja arī Latvijas Administratīvo pārkāpumu kodeksā ietvertais regulējums, kas paredz transportlīdzekļu vadītāju saukšanu pie administratīvās atbildības par atteikšanos no alkohola koncentrācijas pārbaudes. Proti, Latvijas Administratīvo pārkāpumu kodeksa 149.15panta astotajā daļā bija paredzēta atbildība par atteikšanos no medicīniskās pārbaudes alkohola koncentrācijas noteikšanai. Tātad, lai par minētā pārkāpuma izdarīšanu transportlīdzekļa vadītāju varētu saukt pie administratīvās atbildības, bija nepieciešams fiksēt tā atteikšanos tieši no medicīniskās pārbaudes. Tāpēc faktiski visos gadījumos, kad transportlīdzekļa vadītājam pārbaudi alkohola koncentrācijas noteikšanai izelpotajā gaisā, izmantojot portatīvo mēraparātu, nebija iespējams veikt vai gadījumos, kad transportlīdzekļa vadītājs nepiekrita šādas pārbaudes veikšanai vai tās rezultātiem, transportlīdzekļa vadītāju pēc iespējas ātrāk bija jānogādā tuvākajā Noteikumu Nr.719 [1.](https://likumi.lv/ta/id/303332#piel1)pielikumā minētajā ārstniecības iestādē, medicīniskās pārbaudes veikšanai. Bet šā gada 3.aprīlī Saeimā tika pieņemts likums “Grozījumi Latvijas Administratīvo pārkāpumu kodeksā” (stājās spēkā 2020.gada 5.aprīlī), izdarot grozījumus Latvijas Administratīvo pārkāpumu kodeksa 149.15panta astotajā daļā un izslēdzot no tās vārdu “medicīniskās”. Proti, turpmāk, Latvijas Administratīvo pārkāpumu kodeksa 149.15panta astoto daļu varēs piemērot arī tajos gadījumos, kad transportlīdzekļa vadītājs būs atteicies no jebkādas pārbaudes alkohola koncentrācijas noteikšanai, tostarp arī no amatpersonas veiktās pārbaudes alkohola koncentrācijas noteikšanai izelpotajā gaisā ar amatpersonas rīcībā esošo portatīvo mēraparātu. Līdz ar to faktiski ir zudis arī formālais pamats Noteikumos Nr.719 ietvertā regulējuma, kas nosaka konkrētus gadījumus, kad transportlīdzekļa vadītājs ir obligāti nogādājams ārstniecības iestādē medicīniskās pārbaudes veikšanai, proti, tāda regulējuma, kas nepamatoti ierobežo amatpersonām Ceļu satiksmes likuma 43.5panta pirmajā daļā piešķirto rīcības brīvību, saglabāšanai.  Vienlaikus jānorāda, ka Valsts policijas darbinieki praksē nereti saskaras ar problēmu, ka ārstniecības iestādes atsakās šādu pārbaudi veikt. Jo īpaši aktuāla šī problēma ir kļuvusi šobrīd, kad valstī ir izsludināta ārkārtējā situācija, kuras mērķis ir ierobežot Covid-19 izplatību. Tā rezultātā pastāv risks, ka transportlīdzekļa vadītāji varētu izvairīties no to saukšanas pie administratīvās atbildības tikai tāpēc vien, ka Valsts policijas darbiniekiem nav iespējams nodrošināt savlaicīgu medicīniskās pārbaudes veikšanu, tas ir, alkohola koncentrācijas pārbaudes veikšanu transportlīdzekļu vadītāju asinīs vai izelpotajā gaisā. Tāpēc, lai maksimāli samazinātu to gadījumu skaitu, kad transportlīdzekļu vadītāji tiek nogādāti ārstniecības iestādēs medicīniskās pārbaudes veikšanai, ir izstrādāti attiecīgi grozījumi Noteikumos Nr.719.  Izstrādātais projekts pēc būtības paredz saglabāt tikai vienu gadījumu, kad transportlīdzekļu vadītāji būtu obligāti nogādājami ārstniecības iestādē medicīniskās pārbaudes veikšanai, tas ir gadījumā, kad pārbaudi alkohola koncentrācijas noteikšanai izelpotajā gaisā, izmantojot portatīvo mēraparātu, nav iespējams veikt, piemēram, personas faktiskā veselības stāvokļa dēļ. Norādām, ka alkohola koncentrāciju personas izelpotajā gaisā precīzi var noteikt ar tehniskajiem līdzekļiem, proti, portatīvajiem mēraparātiem. Savukārt, ievērojot normatīvajos aktos par mēraparātiem noteiktās prasības, mēraparāta uzrādītā alkohola koncentrācija izelpotajā gaisā ir pielīdzināma alkohola koncentrācijai asinīs. Līdz ar to Valsts policijas darbinieku izvēlētais pārbaudes veids alkohola koncentrācijas noteikšanai neietekmē Latvijas Administratīvo pārkāpumu kodeksa 243.panta otrajā daļā iestādei (amatpersonai) noteikto administratīvā pārkāpuma pierādīšanas pienākuma izpildi. Savukārt pierādījumu iegūšanas un nostiprināšanas procesā Valsts policijas darbiniekiem ir jāievēro visas ārējos normatīvajos aktos noteiktās prasības.  Piemēram, Ceļu satiksmes likuma 43.5panta pirmā daļa nosaka, ka Valsts policijas darbinieki ir tiesīgi pārbaudīt transportlīdzekļa vadītāja izelpoto gaisu tikai ar šim nolūkam paredzētu mēraparātu, kas atbilst Ministru kabineta noteiktajām prasībām. Vēršam uzmanību, ka atbilstoši Ministru kabineta 2007.gada 9.janvāra noteikumiem Nr.40 “Noteikumi par valsts metroloģiskajai kontrolei pakļauto mērīšanas līdzekļu sarakstu” visiem alkohola koncentrācijas noteikšanai izelpotajā gaisā paredzētajiem mēraparātiem ir veicama regulāra metroloģiskā kontrole jeb verificēšana, kuras mērķis konstatēt un apstiprināt, ka valsts metroloģiskajai kontrolei pakļautie mērīšanas līdzekļi, atbilst noteiktajām prasībām, bet konkrētas prasības, kādām jāatbilst šiem mēraparātiem, ir noteiktas Ministru kabineta 2005.gada 20.decembra noteikumos Nr.977 “Prasības mēraparātiem, ar kuriem nosaka alkohola koncentrāciju personas izelpotajā gaisā”. Līdz ar to ārējos normatīvajos aktos ietvertais regulējums par mēraparātu verificēšanas kārtību nodrošina tādu pārbaudes alkohola koncentrācijas noteikšanai izelpotajā gaisā ietvaros veikto mērījumu precizitāti, kas izslēdz pamatu apšaubīt minētās pārbaudes rezultātu. Tāpēc Valsts policijas darbinieku rīcībā esošo portatīvo mēraparātu alkohola koncentrācijas noteikšanai izelpotajā gaisā uzrādītie rezultāti ir uzskatāmi par noteiktā kārtībā iegūtiem pierādījumiem un ir izmantojami administratīvo pārkāpumu lietvedībā. Savukārt, ja transportlīdzekļa vadītājs tomēr nepiekrīt pārbaudes alkohola koncentrācijas noteikšanai izelpotajā gaisā, kas veikta izmantojot Valsts policijas darbinieku rīcībā esošos portatīvos mēraparātus, rezultātiem, tas savas tiesiskās intereses ir tiesīgs aizstāvēt Latvijas Administratīvo pārkāpumu kodeksā noteiktajā kārtībā.  Līdz ar to kopumā projektā ietvertais regulējums, kas pēc būtības izslēdz nepieciešamību ik reiz, kad transportlīdzekļa vadītājs nepiekrīt pārbaudes alkohola koncentrācijas noteikšanai izelpotajā gaisā, izmantojot portatīvo mēraparātu, veikšanai vai tās rezultātiem, obligāti nogādāt viņu ārstniecības iestādē medicīniskās pārbaudes veikšanai, nodrošinās soda neizbēgamības principa ievērošanu, kuru patlaban būtiski ietekmē tieši ārstniecības iestāžu nespēja operatīvi veikt šādu medicīnisko pārbaudi.  Vienlaikus vēršam uzmanību uz to, ka atbilstoši Ceļu satiksmes likuma 25.panta 2.1daļas 4.punktā noteiktajam transportlīdzekļa vadītājam ir aizliegts lietot alkoholiskos dzērienus, narkotiskas vai psihotropas vielas pēc tam, kad transportlīdzeklis tiek apturēts pēc Valsts policijas darbinieku vai robežsargu (uz valsts robežas) pieprasījuma, līdz reibuma stāvokļa konstatēšanai nepieciešamās pārbaudes izdarīšanai vai atbrīvošanai no tās, kā arī atteikties no šādas pārbaudes. Savukārt Ministru kabineta 2015.gada 6.jūnija noteikumu Nr.279 “Ceļu satiksmes noteikumi” 25.9.apakšpunktā transportlīdzekļa vadītājam ir noteikts vispārējs pienākums pakļauties kompetento iestāžu amatpersonu veiktajām pārbaudēm, tām veicot ārējos normatīvajos aktos noteiktās uzraudzības un kontroles funkcijas. Tāpēc, lai nodrošinātu labas pārvaldības principa ievērošanu, izstrādātajā projektā papildus ir arī paredzēts nostiprināt Valsts policijas darbinieku un robežsargu (uz valsts robežas) pienākumu informēt transportlīdzekļa vadītāju par administratīvo atbildību, ja tas atteiksies no pārbaudes alkohola koncentrācijas noteikšanai izelpotajā gaisā, izmantojot portatīvo mēraparātu, veikšanas. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts policija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta regulējums skars tos transportlīdzekļu vadītājus, par kuriem būs pietiekams pamats domāt, ka tie atrodas alkoholisko dzērienu ietekmē. |
| 2. | Tiesiskā regulējuma ietekme uz tautsaimniecību un administratīvo slogu | Projekta regulējums transportlīdzekļu vadītāju pienākumus un to veicamās darbības nemaina.  Turpretī ārstniecības iestāžu administratīvais slogs tiks ievērojami mazināts. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projektā ietvertā tiesiskā regulējuma būtību sabiedrība tiks informēta, sniedzot attiecīgu informāciju vispārējā kārtībā. |
| 2. | Sabiedrības līdzdalība projekta izstrādē | Ņemot vērā projekta virzības steidzamību, sabiedrības līdzdalība projekta izstrādē netika nodrošināta. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija un Valsts robežsardze (uz valsts robežas). |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija.  Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav |

Ministru prezidents A.K.Kariņš

Iekšlietu ministrs S.Ģirģens

Iesniedzējs:

Iekšlietu ministrs S.Ģirģens

Vīza: valsts sekretārs D.Trofimovs

Blumbergs, 67219585

[sandis.blumbergs@iem.gov.lv](mailto:sandis.blumbergs@iem.gov.lv)